
ДОКЛАДНА ЗАПИСКА
ОТ ВИКТОР БОРИСОВ – ЗАМЕСТНИК- КМЕТ „ПРАВНО ОБСЛУЖВАНЕ И ОБЩИНСКА СОБСТВЕНОСТ“ ПРИ ОБЩИНА НЕСЕБЪР

Относно: Учредяване на безвъзмездно право на ползване върху движима вещ – частна общинска собственост (училищен автобус), в полза на Средно училище „Любен Каравелов“ – гр. Несебър, за обезпечаване на специализиран превоз на ученици до училището и делегиране организирането на безплатните ученически превози.

     УВАЖАЕМИ ГОСПОДИН ПРЕДСЕДАТЕЛ,
     УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,
В Общинска администрация – Несебър е постъпила докладна записка с вх. № Н5-ОА5-700/03.09.2026г. от Директора на Средно училище „Любен Каравелов“ – гр. Несебър, с което се заявява необходимост от предоставяне на училищен автобус за нуждите на училището.
В искането се излагат обстоятелства, че в СУ „Любен Каравелов“ – гр. Несебър се обучават ученици, живеещи в съседни населени места на територията на Община Несебър, за които обществен транспорт не е удобен, поради неговата натовареност, не е напълно съобразен с графика на учебните занятия, а броят на пътуващите ученици до училището ежегодно нараства. За гарантиране на конституционното и законово право на равен достъп до качествено образование, за изпълнение на задълженията по чл. 283, ал. 1 и ал. 2 от Закона за предучилищното и училищното образование (ЗПУО) и за превенция срещу отпадането на ученици от образователната система, е наложително ежедневното организиране и осъществяване на безплатен и безопасен превоз на учениците до и от учебната сграда. 
Съгласно Заповед № РД11-7/30.07.2026г. на министъра на образованието и науката и сключен въз основа на същата Договор № 692/31.08.2026г., Община Несебър е собственик на специализирано моторно превозно средство – училищен автобус марка „Пежо“, модел „Боксер“, рама №VF3YEF6V1TG014176 с 16+1 места и единична балансова стойност 67 756.81 евро. Превозното средство е технически изправно, оборудвано с необходимите обезопасителни колани на всяка седалка и притежава изискуемите според действащото законодателство удостоверения за техническа годност и валидни застраховки.
Съобразно чл. 32, ал. 2, т. 3 от действащата Наредба № 5 за реда за придобиване, управление и разпореждане с общинско имущество на Общински съвет – Несебър, разпореждането с движими вещи – частна общинска собственост, може да се осъществява чрез учредяване на право на ползване. По силата на чл. 39, ал. 4 от Закона за общинската собственост (ЗОС), безвъзмездно право на ползване върху общинско имущество се учредява след решение на Общинския съвет, прието с квалифицирано мнозинство от не по-малко от две трети (2/3) от общия брой на общинските съветници. Срокът на правото на ползване се определя от Общинския съвет съгласно чл. 55, ал. 3 от Наредба № 5 и чл. 39, ал. 2 от ЗОС и не може да надвишава 10 (десет) години.
Предоставянето на училищния автобус на СУ „Любен Каравелов“ – гр. Несебър ще бъде обвързано със задължителните ограничителни условия и гаранции по ЗОС, Наредба № 5 на ОбС – Несебър и ЗПУО, като ще бъде предоставен със строго целево предназначение, забрана за разпореждане и преотстъпване, забрана за извършване на стопанска и търговска дейност, разпределение на финансовите и експлоатационните тежести и спазване на транспортното законодателство. Наред с това, съгласно чл. 20, ал. 1 и ал. 7 от Наредбата за условията и реда за предоставяне на средства за компенсиране на намалените приходи от прилагането на цени за обществени пътнически превози по автомобилния транспорт... (приета с ПМС № 163/2015г.), безплатните превози на ученици се организират от общината или от училището, на което това право е изрично делегирано въз основа на писмен договор с Кмета на общината. Извършен е анализ на обучаващият се брой на учениците по населените места от общината, с оглед на който броят на пътуващите ученици записани в СУ„Любен Каравелов“ – гр. Несебър е най-голям в сравнение с останалите училища, поради това е целесъобразно с решението на Общинския съвет да се даде съгласие за делегиране на тези права на Директора на упоменатото училище.
Предвид гореизложеното и на основание чл. 21, ал. 1, т. 8 и ал. 2 от Закона за местното самоуправление и местната администрация, чл. 39, ал. 4 и ал. 6 от Закона за общинската собственост, чл. 256, ал. 1, т. 10 и чл. 283, ал. 1 и ал. 2 от Закона за предучилищното и училищното образование, чл. 20, ал. 7 от Наредбата, приета с ПМС № 163/2015 г., както и чл. 32, ал. 2, т. 3 и чл. 34 от Наредба № 5 за реда за придобиване, управление и разпореждане с общинско имущество на ОбС – Несебър, предлагам Общински съвет – Несебър да приеме следното
Р Е Ш Е Н И Е:
1. Общински съвет – Несебър дава съгласие да бъде учредено безвъзмездно право на ползване за срок от 10 (десет) години върху движима вещ – частна общинска собственост, представляваща специализирано моторно превозно средство (училищен автобус), марка „Пежо“, модел „Боксер“, рама №VF3YEF6V1TG014176, единична балансова стойност 67 756.81 евро, с 16+1 места в полза на Средно училище „Любен Каравелов“ – гр. Несебър, с адрес: гр. Несебър,  ул. „Любен Каравелов“ № 1, ЕИК 000042704, представлявано от Директора Ева Панайотова Зивилдиева. 
2. Учредяването на безвъзмездното право на ползване по т. 1 се извършва при спазване на следните задължителни условия и ограничения:
2.1. Училищният автобус да се експлоатира единствено и само за специализиран безплатен превоз на ученици от СУ „Любен Каравелов“ – гр. Несебър до и от сградата на училището за обезпечаване на образователния процес по утвърдено маршрутно разписание;
2.2. Забранява се преотстъпването на превозното средство за ползване от трети лица, отдаването му под наем, пренаемането му, съвместното му ползване с трети лица, както и извършването с него на търговски, платени или случайни превози на пътници;
2.3. Всички текущи и експлоатационни разходи (смазочни материали, автоконсумативи, гуми), разходите по текущото обслужване, периодичните технически прегледи, текущите и основните ремонти, разходите за предпътни медицински и технически прегледи, както и разходите по сключване и поддържане на задължителните застраховки („Гражданска отговорност“, „Злополука на пътниците в обществения транспорт“) и застраховка „Каско на МПС“, са изцяло за сметка на Община Несебър, а разходите за гориво са за сметка на СУ „Любен Каравелов“ – гр. Несебър в рамките на утвърдения му бюджет и предоставените целеви средства от държавния бюджет;
2.4. Ползвателят се задължава да осигури правоспособен водач на трудов договор, отговарящ на изискванията на чл. 62а, ал. 1 от Наредба № 33 от 03.11.1999 г. на МТИТС, и да съгласува маршрутното разписание с Областен отдел „Автомобилна администрация“ – Бургас преди започване на експлоатацията.
3. На основание чл. 20, ал. 7 от Наредбата за условията и реда за предоставяне на средства за компенсиране на намалените приходи от прилагането на цени за обществени пътнически превози по автомобилния транспорт... (ПМС № 163/2015 г.), Общински съвет – Несебър дава съгласие Кметът на Община Несебър да делегира на Директора на СУ „Любен Каравелов“ – гр. Несебър организирането и изпълнението на безплатните ученически превози за собствена сметка.
4. ВЪЗЛАГА на Кмета на Община Несебър в изпълнение на настоящото решение да издаде заповед за учредяване на безвъзмездното право на ползване, да сключи писмен договор за учредяване на безвъзмездно право на ползване и за делегиране организирането на превозите с Директора на СУ „Любен Каравелов“ – гр. Несебър и да организира фактическото предаване на моторното превозно средство с подробен двустранен приемо-предавателен протокол.
5. При неспазване на целевото предназначение по т. 2.1 или нарушаване на забраните по т. 2.2, договорът се прекратява едностранно от Кмета на Община Несебър без предизвестие, а превозното средство се отнема незабавно по реда на чл. 65 от Закона за общинската собственост и чл. 25, ал. 2 от Наредба № 5 на ОбС – Несебър.
6. Предвид предстоящото начало на учебната 2026/2027година и с оглед последващите действия по изпълнение на решението, на основание чл.60, ал.1 от АПК, допуска предварително изпълнение на настоящото решение.

ПРИЛОЖЕНИЯ:
1. Копие от Докладна записка с вх. № Н5-ОА5-700/03.09.2026г. от Директора на СУ „Любен Каравелов“ – гр. Несебър ведно с обосновка за пътуващите ученици;
2. Заповед № РД11-7/30.07.2026г. на министъра на образованието и науката; 
3. Договор № 692/31.08.2026г.;
4. Копие на регистрационен талон.

Вносител:
ВИКТОР БОРИСОВ
ЗАМЕСТНИК- КМЕТ „ПРАВНО ОБСЛУЖВАНЕ И ОБЩИНСКА СОБСТВЕНОСТ“ ПРИ ОБЩИНА НЕСЕБЪР



Изготвил:
Невелина Тълпигова
Гл.юрисконсулт, отд.''ПНО'' при Община Несебър

